चंबल की सफाई: अफसर और संस्था कर रहीं सहयोग
चंबल नदी की सफाई में अधिकारी पसीना बहा रहे हैं। कलेक्टर के नेतृत्व में सभी विभागों प्रमुख स्वयंसेवी व समाजसेवी संस्थाओं के साथ पानी में तैर रही गंदगी निकालकर नष्ट करने में जुट गए हैं। रविवार की सुबह सभी अधिकारी राजघाट पर पहुंच गए और मोर्चा संभाल लिया। कोई किनारे में बिखरे पड़े कागज, खाली रैपर व अन्य कचरे को समेट रहा था तो कोई नदी किनारे पानी में बहर रही गंदगी फावड़े व हाथों से निकालकर एक जगह एकत्रित कर रहा था। साफ-सफाई का यह क्रम तीन घंटे चला।
हर महीने के प्रथम रविवार को चंबल की सफाई का निर्णय लेकर प्रशासन ने उस पर अमल शुरू कर दिया है। कचरे को अपने सामने ही जलाकर नष्ट किया जाता है, जिससे कि वह कचरा फिर से नदी किनारे व पानी में न पहुंचे। चंबल नदी में विलुप्त प्राय: प्रजाति के जलीय जीवों का ठिकाना है।
घड़ियाल, डॉल्फिन, मगर के अलावा प्रवासी पक्षी भी यहां के वातावरण से आकर्षित होकर दूसरे देशों से मेहमानी करने आते हैं। जिन्हें देखने को सैलानियों का तांता लगा रहता है। जलीय जीव व पक्षियों को स्वच्छ पानी मिले व सैलानियों को चंबल नदी में स्वच्छता नजर आए जिससे अंचल की पहचान बदले इस उद्देश्य से प्रशासन द्वारा मेहनत की जा रही है।
खेल एवं युवक कल्याण विभाग ने कलेक्टर के निर्देश पर चंबल राजघाट पर वालीबॉल के लिए ग्रांउड तैयार किया है। रेत में यह ग्राउंड बनाया गया है। जिससे यहां आने वाले सैलानी वालीबॉल खेलने का लुत्फ उठा सकें। सफाई के लिए पहुंचने वाले अधिकारी, स्वयंसेवी व समाजसेवी संस्थाओं के प्रतिनिधियों ने भी रविवार को साफ-सफाई के बाद इस खेल का लुत्फ उठाया। इसके अलावा नदी के ऊपर से निकल रहे पुल पर रेलिंग लगवाने की तैयार की जा रही है जिससे लोग पुल पर से गंदगी को नदी में न फेंक सकें।
सफाई के लिए पानी में उतारीं बोट
वैसे तो चंबल नदी में सैलानियों को बोटिंग कराई जाती है। लेकिन रविवार की सुबह इन बोट का उपयोग केवल सफाई के लिए किया गया। अधिकारियों के साथ-साथ स्वंयसेवी व समाजसेवी संस्थाओं के प्रतिनिधि बोट में सवार हुए और नदी के बीच में तैर गंदगी को डंडे व अन्य औजारों के माध्यम से बाहर निकाला। बोट के जरिए नदी के अलग-अलग हिस्से में जाकर साफ-सफाई की गई। इस अभियान को लेकर सभी में काफी उत्साह देखने को मिला।
आमजन का भी मिल रहा है सहयोग
चंबल नदी का सफाई अभियान लगातार जारी रहेगा। हर रोज यह संभव नहीं पा रहा था। इसलिए हर महीने के प्रथम रविवार का दिन नदी की सफाई के लिए निर्धारित किया गया है। आमजन का भी इसमें सहयोग मिल रहा है। विनोद शर्मा, कलेक्टर मुरैना
अभियान
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva npi_Deva